SL Uradni list Evropske unije L 307/1

UREDBA KOMISIJE (EU) št. 1138/2013

z dne 8. novembra 2013

o spremembi prilog II, III in V k Uredbi Evropskega parlamenta in Sveta (ES) št. 396/2005 glede najvišjih mejnih vrednosti ostankov za bitertanol, klorfenvinfos, dodin in vinklozolin v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1), zlasti členov 14(1)(a), 18(1)(b) in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za bitertanol, klorfenvinfos in vinklozolin so bile določene v Prilogi II in delu B Priloge III k Uredbi (ES) št. 396/2005. MRL za dodin so bile določene v delu A Priloge III k Uredbi (ES) št. 396/2005.

(2) V okviru postopka za registracijo fitofarmacevtskega sredstva, ki vsebuje aktivno snov dodin, je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL za uporabo na pečkatem sadju, breskvah, marelicah, češnjah, namiznih oljkah in oljkah za proizvodnjo olja.

(3) V skladu s členom 6(2) in (4) Uredbe (ES) št. 396/2005 je bila vložena vloga za dodin za uporabo na bananah. Vložnik trdi, da ob odobreni uporabi dodina na takih pridelkih v Severni, Srednji in Južni Ameriki ostanki presegajo MRL, dovoljene na podlagi Uredbe (ES) št. 396/2005, in da so za preprečevanje trgovinskih ovir pri uvozu banan potrebne višje MRL.

(4) V skladu s členom 8 Uredbe (ES) št. 396/2005 so zadevne države članice ocenile navedeni vlogi in Komisiji poslale poročila o oceni.

(5) Evropska agencija za varnost hrane (v nadaljnjem besedilu: Agencija) je preučila vlogi in poročila o ocenah, zlasti glede tveganj za potrošnike in po potrebi za živali, ter predložila obrazložena mnenja o predlaganih MVO (2). Ta mnenja je poslala Komisiji in državam članicam ter jih javno objavila.

(6) Združeno kraljestvo je vložilo zahtevo pri Agenciji, da v skladu s členom 43 Uredbe (ES) št. 396/2005 oceni tveganja, ki bi jih lahko pomenile trenutne MRL za bitertanol na bananah, in sicer ob upoštevanju akutnega referenčnega odmerka (ARfD) za bitertanol, določenega oktobra 2010 (3).

(7) Agencija je glede diodina ugotovila, da so izpolnjene vse zahteve po podatkih in da so spremembe MRL, ki jih zahteva vložnik, sprejemljive glede varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tej snovi z uživanjem vseh živil, ki bi te snovi lahko vsebovala, niti pri kratkoročni izpostavljenosti zaradi čezmernega uživanja zadevnih pridelkov in proizvodov ni bilo ugotovljeno tveganje, da se preseže sprejemljivi dnevni vnos ali akutni referenčni odmerek.

(8) Agencija je glede bitertanola v svojem mnenju z dne 21. februarja 2012 ugotovila resen zdravstven problem za potrošnike in priporočila znižanje MRL za bitertanol na bananah (4). Po ugotovitvi resnega zdravstvenega problema za potrošnike glede bitertanola na bananah je Agencija ocenila varnost obstoječih MRL za bitertanol na drugih pridelkih, za katere so bile MRL določene nad mejo določitve (v nadaljnjem besedilu: MD). Agencija je predlagala znižanje MRL za pečkato sadje, koščičasto sadje, bučnice (z užitno lupino) in paradižnik. Za te proizvode bi bilo treba MRL postaviti na MD, primerno za posebno kombinacijo snov/proizvod.

(9) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(10) Vse obstoječe registracije fitofarmacevtskih sredstev, ki vsebujejo aktivne snovi klorfenvinfos in vinklozolin, so preklicane. V skladu s členom 17 Uredbe (ES) št. 396/2005 v povezavi s členom 14(1)(a) Uredbe bi bilo treba MRL za navedene aktivne snovi iz prilog II in III črtati.

(11) Komisija se je posvetovala z referenčnimi laboratoriji Evropske unije za ostanke pesticidov glede potrebe po prilagoditvi obstoječih MD za bitertanol, klorfenvinfos in dodin. Navedeni laboratoriji so ugotovili, da tehnični razvoj dovoljuje določitev nižjih MD za tri snovi. Glede na zaključke navedenih laboratorijev je primerno določiti nižje MRL.

(12) Uredbo (ES) št. 396/2005 bi bilo zato treba ustrezno spremeniti.

(13) Za vinklozolin je iz modela, ki ga je določila Agencija za oceno akutnega in kroničnega tveganja (5), razvidno, da je ohranjena visoka raven varstva potrošnikov. Ta uredba bi zato morala predvideti prehodno ureditev, da bi se omogočilo normalno trgovanje, predelava in potrošnja proizvodov, ki so bili zakonito proizvedeni pred začetkom uporabe te uredbe.

(14) Pred začetkom uporabe spremenjenih MVO bi bilo treba določiti primerno obdobje, v katerem se lahko države članice, tretje države in nosilci živilske dejavnosti pripravijo na izpolnjevanje novih zahtev zaradi spremembe MVO.

(15) Upoštevane so bile pripombe, ki so jih glede novih MVO v okviru posvetovanj v Svetovni trgovinski organizaciji izrazili trgovinski partnerji Unije.

(16) Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala –

SPREJELA NASLEDNJO UREDBO:

Člen 1

Priloge II, III in V k Uredbi (ES) št. 396/2005 se spremenijo v skladu s Prilogo k tej uredbi.

Člen 2

Kar zadeva bitertanol v sladkorni pesi (koren) s številčno oznako 0900010, dodin v češnjah s številčno oznako 0140020 in vinklozolin v vseh proizvodih, se Uredba (ES) št. 396/2005, kakršna je bila, preden je bila spremenjena s to uredbo, še naprej uporablja za proizvode, ki so bili zakonito proizvedeni pred 6. junijem 2014.

Člen 3

Ta uredba začne veljati dvajseti dan po objavi v Uradnem listu Evropske unije.

Uporablja se od 6. junija 2014. Vendar se za dodin v namiznih oljkah s številčno oznako 0161030, bananah s številčno oznako 0163020 in oljkah za proizvodnjo olja s številčno oznako 0402010 ta uredba uporablja od dneva začetka njene veljavnosti.

Ta uredba je v celoti zavezujoča in se neposredno uporablja v vseh državah članicah. V Bruslju, 8. novembra 2013 Za Komisijo Predsednik José Manuel BARROSO

(1) UL L 70, 16.3.2005, str. 1.

(2) Znanstvena poročila EFSA so na voljo na spletišču http://www.efsa.europa.eu:

Obrazloženo mnenje o spremembi obstoječih MRL za dodin v različnem sadju. (Reasoned opinion on the modification of the existing MRLs for dodine in various fruit crops.) EFSA Journal 2013; 11(1):3077 [31 str.]. doi:10.2903/j.efsa.2013.3077.

Obrazloženo mnenje o spremembi obstoječih MRL za dodin v pečkatem sadju, marelicah in olivah. (Reasoned opinion on the modification of the existing MRL for dodine in pome fruit, apricots and olives.) EFSA Journal 2013; 11(2):3112 [25 str.]. doi:10.2903/j.efsa.2013.3112.

(3) Sklep o strokovnem pregledu ocene tveganja pesticidov glede aktivne snovi bitertanol. (Conclusion on the peer review of the pesticide risk assessment of the active substance bitertanol.) EFSA Journal 2010; 8(10):1850 [63 str.]. doi:10.2903/j.efsa.2010.1850.

(4) Obrazloženo mnenje o oceni varnosti potrošnikov glede obstoječih MRL za bitertanol na bananah. (Reasoned Opinion on the Assessment of the consumer safety of the existing MRL for bitertanol in bananas.) EFSA Journal 2012; 10(2):2599 [34 str.]. doi:10.2903/j.efsa.2012.2599.

(5) http://www.efsa.europa.eu/en/mrls/docs/calculationacutechronic_2.xls.